REGULAMENTUL (CE) NR. 204/2009 AL COMISIEI
din 16 martie 2009
de modificare a Regulamentului (CE) nr. 32/2000 al Consiliului în ceea ce privește prelungirea contingentelor tarifare comunitare pentru produse din iută și fibre de nucă de cocos și pentru a se lua în considerare modificările aduse Regulamentului (CEE) nr. 2658/87 privind Nomenclatura tarifară și statistică și Tariful Vamal Comun
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 32/2000 al Consiliului din 17 decembrie 1999 privind deschiderea și modul de administrare a contingentelor tarifare comunitare consolidate în cadrul GATT și a altor câteva contingente tarifare comunitare, de stabilire a normelor de modificare sau de adaptare a contingentelor menționate și de abrogare a Regulamentului (CE) nr. 1808/95 (1), în special articolul 9 alineatul (1) litera (a) și articolul 9 alineatul (1) litera (b) a doua liniuță,
întrucât:
(1)
În conformitate cu oferta depusă de Comunitate în cadrul Conferinței Organizației Națiunilor Unite pentru Comerț și Dezvoltare (UNCTAD) și paralel cu sistemul de preferințe generalizate (SPG), Comunitatea a deschis preferințe tarifare, în 1971, pentru produsele fabricate din iută și din fibre de nucă de cocos originare din anumite țări în curs de dezvoltare. Aceste preferințe au luat forma unei reduceri progresive a taxelor din Tariful Vamal Comun și, din 1978 până la 31 decembrie 1994, a unei suspendări totale a acestor taxe.
(2)
De la intrarea în vigoare a sistemului de preferințe generalizate în 1995, Comunitatea a procedat, în paralel cu GATT, în mod autonom, la deschiderea unor contingente tarifare comunitare pentru anumite cantități de produse fabricate din iută și din fibre de nucă de cocos cu taxă vamală zero. Contingentele tarifare deschise pentru aceste produse prin Regulamentul (CE) nr. 32/2000 au fost prelungite până la 31 decembrie 2008 prin Regulamentul (CE) nr. 2158/2005 al Comisiei (2).
(3)
Deoarece sistemul de preferințe generalizate a fost prelungit până la 31 decembrie 2011 prin Regulamentul (CE) nr. 732/2008 al Consiliului (3) de aplicare a unui sistem de preferințe tarifare generalizate, se impune ca și regimul de contingente tarifare aplicabil produselor fabricate din iută și din fibre de nucă de cocos să fie prelungit până la 31 decembrie 2011.
(4)
În Nomenclatura combinată pentru 2009, stabilită prin Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (4), astfel cum a fost modificat prin Regulamentul (CE) nr. 1031/2008 al Comisiei (5), codurile de Nomenclatură combinată (codurile NC) pentru anumite produse au fost modificate. Anexa IV la Regulamentul (CE) nr. 32/2000 menționează câteva dintre aceste coduri NC și, prin urmare, necesită modificări.
(5)
Prin urmare, este necesar ca Regulamentul (CE) nr. 32/2000 să fie modificat în consecință.
(6)
Deoarece Regulamentul (CE) nr. 1031/2008 intră în vigoare la 1 ianuarie 2009, prezentul regulament trebuie să se aplice începând cu aceeași dată.
(7)
Măsurile prevăzute de prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
La numerele de ordine 09.0107, 09.0109 și 09.0111 din coloana a cincea („Perioada de contingentare”) a anexei III la Regulamentul (CE) nr. 32/2000, cuvintele „de la 1.1.2006 până la 31.12.2006, de la 1.1.2007 până la 31.12.2007 și de la 1.1.2008 până la 31.12.2008” se înlocuiesc cu cuvintele „de la 1.1.2009 până la 31.12.2009, de la 1.1.2010 până la 31.12.2010 și de la 1.1.2011 până la 31.12.2011”.
Articolul 2
Anexa IV la Regulamentul (CE) nr. 32/2000 se modifică după cum urmează:
(a)
În prima parte a anexei IV, la numărul de ordine 09.0104, codul NC „6406 99 80” din a doua coloană se înlocuiește cu codul NC „6406 99 85”.
(b)
În a doua parte a anexei IV, codurile de la numărul de ordine 09.0104 se modifică după cum urmează:
(i)
în rândul corespunzător codului „6406 10 19”, codul TARIC „10” din coloana a treia se elimină;
(ii)
codurile NC „6406 10 11” și „6406 10 19” din coloana a doua se înlocuiesc cu codul NC „6406 10 10”;
(iii)
codul NC „6406 99 80” din a doua coloană se înlocuiește cu codul NC „6406 99 85”.
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 martie 2009.